與李叔夔錢子雲同遊興教寺約齊都巡
作者：劉黻
朝代：宋

paragraphs: 古寺壞壁存菩提，又有達磨蒼龍如。
我來問訊若舊知，宇宙中間真蘧廬。
朋儕邂逅誰親疏，秋風相對一笑醵。
杯行草草復徐徐，山僧野朴談古初。
謂元城老當此居，浩歎不足歌繼之。
滿庭燦燦木芙蕖，疑是萊柏鄧栟櫚。
人多病俗不可醫，天欲廢道還從渠。
儒生腹大能幾圍，但教盛酒勿盛書。